钦定古今图书集成/历象汇编/庶征典/第090卷 > 金
## 钦定古今图书集成/历象汇编/庶征典/第090卷 > 金

### 熙宗皇统三年旱

按《金史熙宗本纪》不载。　按《五行志》：“皇统三年，陕西
旱。”

### 世宗大定四年旱

按《金史世宗本纪》。大定四年五月旱。乙巳。诏礼部尚
书王竞祷雨于北岳　按《礼志》。大定四年五月不雨。
命礼部尚书王竞祈雨北岳。以定州长贰官充亚终
献。又卜日于都门北郊。望祀岳镇海渎。有司行事。礼
用酒脯醢。后七日不雨。祈太社太稷。又七日祈宗庙
不雨。仍从岳镇海渎如初祈。其设神座实樽罍如常
仪。其樽罍用瓢齐，择其瓠去底以为樽。祝版惟五岳、
宗庙、社稷御署，馀则否。后十日不雨，乃徙市，禁屠杀，
断伞扇，造土龙以祈雨，足则报祀，送龙水中。十七年
夏六月，京畿久雨，遵祈雨仪，命诸寺观启道场祈祷。
大定五年，旱。

按《金史世宗本纪》：“五年正月辛未，诏中外，复命有司，
旱蝗水溢之处，与免租赋。”

大定九年，旱。

按《金史世宗本纪》：“九年六月戊戌，以久旱，命宫中毋
用扇。庚子，雨。”

大定十二年，旱。

按《金史世宗本纪》：“十二年正月丙申，以旱免中都、西
京、南京、河北、河东、山西、陕西去年租税。四月，旱，癸亥，
以久旱，命祷祠山川。”

大定十六年，旱。

按《金史世宗本纪》：十七年三月辛亥，诏免河北、山东、
陕西、河东、西京、辽东等十路去年被旱蝗租税，赈东
京婆速、曷速馆三路。“乙丑，尚书省奏，三路之粟不能
周给。上曰：朕尝语卿等，遇丰年即广籴以备凶歉。卿
等皆言天下仓廪盈溢，今欲赈济，乃云不给。自古帝
王皆以畜积为国家长计，朕之积粟，岂欲独用之耶
今既不给，可于邻道取之以济。自今预备，当以为常。”

按：《五行志》：“十六年：中都，河北、山东、陕西、河东、辽东。”

等十路，旱蝗。

大定二十三年，旱。

按《金史世宗本纪》：二十三年三月“壬戌，敕有司为民
祷雨，是夕雨。”

### 章宗明昌元年旱

按《金史章宗本纪》。“明昌元年五月不雨。乙卯祈于北
郊及太庙。壬戌祈雨于社稷。己巳复祈雨于太庙。丙
子以祈雨望祭岳镇海渎于北郊。”　按《五行志》。明昌
元年夏旱。

明昌二年，旱。

按《金史章宗本纪》。不载　按《五行志》。二年五月，桓、抚
等州旱。秋、山东、河北旱饥　按《张万公传》：万公拜参
知政事。逾年。以母老乞就养。诏不许，赐告省亲还。上
问山东、河北粟贵贱、今春苗稼。万公具以实对。上谓
宰臣曰：“随处虽得雨。尚未霑足。奈何。”万公进曰：“自陛
下即位以来。兴利除害。凡益国便民之事。圣心孜孜。
无不举行，至于旱灾，皆由臣等，若依汉典故，皆当免
官。”上曰：“卿等何罪？殆朕所行有不逮者。”对曰：“天道虽
远，实与人事相通，唯圣人言行可以动天地。昔成汤
引六事自责，周宣遇灾而惧，侧身修行，莫不修饬人
事。今宜崇节俭，不急之务，无名之费，可俱罢去。”上曰：
“灾异不可专言天道，盖必先尽人事耳。故”孟子谓：王
无罪岁。左丞完颜守贞曰：“陛下引咎自责，社稷之福
也。”上由是以万公所言，下诏罪己。　按《守贞传》：守贞
进尚书左丞，授上京，世袭谋克。明昌二年夏旱，天子
下诏罪己，守贞惶恐，表乞解职。诏曰：“天啬时雨，荐岁
为灾，所以惊惧不逮。方与二三辅弼，图回遗阙，思有
以助朕修政，上答天戒，消沴召和，以康百姓。卿达机
务，朕所亲倚，而引咎求去，其如思助何！”守贞恳辞，乃
出知东平府事。

明昌三年，旱。

按《金史章宗本纪》：“三年三月丁酉，命有司祈雨，望祀岳镇海渎于北郊。四月甲辰，祈雨于社稷。丙辰，旱灾，
下诏责躬。丁卯，复以祈雨，望祭岳镇海渎山川于北
郊。戊辰，遣御史中丞吴鼎枢等会决中都冤狱，外路
委提刑司处决。左丞守贞以旱上表乞解职，不允。参
知政事夹谷衡、张万公皆入谢，上曰：‘前诏所谓罢不
急之役，省无名之费、议冗官、决滞狱四事，其速行之’。”
五月甲戌，祈雨于社稷。是日，雨。戊寅，出宫女百八十
三人　按《五行志》：三年秋，绥德虸蚄虫生，旱　按《张
万公传》，万公拜参知政事。初，明昌间，有司建议，自西
南西北路沿临潢达泰州，开筑壕堑，以备大兵，役者
三万人，连年未就。御史台言：所开旋为风“沙所平，无
益于御侮，而徒劳民。”上因旱灾问万公所由致，万公
对以“劳民之久，恐伤和气，宜从御史台所言，罢之为
便。”后丞相襄师还，卒为开筑，民甚苦之。

### 承安元年旱

按《金史章宗本纪》：“承安元年三月丁酉，不雨，遣官望
祭岳镇海渎于北郊。甲辰，遣参知政事尼庞古鉴祈
雨于社稷。丁未，复遣使就祈于东岳。四月辛亥，命尚
书右丞胥持国祈雨于大庙。壬子，遣使审决冤狱。壬
申，命参知政事马琪祈雨于太庙。戊寅，上以久不雨，
命礼部尚书张𬀩祈于北岳。己卯，遣官望祭岳镇海”
渎于北郊。五月乙酉，以久旱徙市。庚寅，诏复市如常。

按：《五行志》：“承安元年五月，自正月不雨，至是月雨。”

承安二年，旱。

按《金史章宗本纪》。“二年四月丙辰，命有司祈雨。望祭
岳镇海渎于北郊。甲子，祈雨于社稷。五月庚辰，以雨
足，报祭于社稷”　按《五行志》。二年自正月至四月不
雨。

承安四年，旱。

按《金史章宗本纪》：“四年五月壬辰朔，以旱，下诏责躬，
求直言，避正殿，减膳，审理冤狱，命奏事于太和殿。戊
戌，命有司望祭岳渎，祷雨。己亥，应奉翰林文字陈载
言四事，其一，边民苦于寇掠，其二，农民困于军须；其
三，审决冤滞，一切从宽，苟纵有罪；其四，行省官员例
获厚赏，而沿边司牧曾不霑及。此亦干和气致旱灾
之所由也。”上是之。庚戌，谕宰臣曰：“诸路旱或关执政，
今惟大兴、宛平两县不雨，得非其守令之过欤？”司空
襄、平章政事万公、参知政事揆上表待罪，上以罪己
答之，令各还职。壬子，祈雨于太庙。六月丁卯，雨。甲戌
以雨足，命有司报谢于太庙。己卯以雨足，报祭社稷。
十月庚戌命有司祈雪。　按《五行志》，四年五月旱，
承安五年旱。

按《金史章宗本纪》：“五年三月壬戌，命有司祷雨。癸亥，
雨。五月乙卯朔，以雨足，遣使报祭社稷。”

### 泰和元年旱

按《金史章宗本纪》：泰和元年六月“辛卯，祈雨于北郊。
泰和二年，旱。”

按《金史章宗本纪》：“二年冬，无雪。”

泰和三年，旱。

按《金史章宗本纪》。三年春正月癸酉。遣官祈雪于北
岳。四月丁巳。敕有司祈雨。仍颁土龙法　按《五行志》。
三年四月旱。

泰和四年，旱。

按《金史章宗本纪》：“四年二月丁酉，以山东、河北旱，诏
祈雨东、北二岳。三月癸酉，命大兴府祈雨。壬辰，祈雨
于社稷。夏四月己亥，祈雨于太庙。丙午，以祈雨，望祀
岳镇海渎于北郊。癸丑，祈雨于社稷。甲寅，以久旱，下
诏责躬，求直言，避正殿，减膳，彻乐，省御厩马，免旱灾
州县徭役及今年夏税，遣使审系囚，理冤狱。乙卯，宰”
臣上表待罪。诏答曰：“朕德有愆，上天示异，卿等各趋
乃职，思副朕怀。”庚申，祈雨于太庙。五月乙丑，祈雨于
北郊。有司请雩诏三祷岳渎、宗庙、社稷，不雨乃行之。
甲戌，雨。乙亥，百官上表，请御正殿，复常仪。乙酉，谢雨
于宗庙。　按《孟铸传》，铸为御史中丞，泰和四年，自春
至夏，诸郡少雨。铸奏，今岁愆阳，已近五“月，比至得雨，
恐失播种之期。可依种麻菜法，择地形稍下处，揆畦
种谷，穿土作并，随宜灌溉。”上从其言。区种之法自此
始。

泰和五年夏，旱。

按《金史章宗本纪》不载。　“按《五行志》”云云。

### 卫绍王大安二年旱

按《金史卫绍王本纪》，“大安二年六月，大旱，下诏罪己，
振贫民阙食者。曲赦西京、太原两路杂犯，死罪减一
等，徒以下免。”　按《五行志》，“大安二年四月，山东、河北
大旱，至六月，雨复不止，民间斗米至千馀钱。”

大安三年，旱。

按《金史卫绍王本纪》不载。　按《五行志》：“三年，山东、河
北，河东诸路大旱。”

### 崇庆元年旱

按《金史卫绍王本纪》：崇庆元年三月，大旱。十一月，“赈
河东南路、南京路、陜西东路、山东西路卫州旱灾按《五行志》：崇庆元年，河东、陕西、山东、南京诸路旱。

### 至宁元年旱

按《金史卫绍王本纪》：“至宁元年五月，陕西大旱。”　按
《五行志》：“崇庆二年，河东、陕西大旱，京兆斗米至八千
钱。”　又按志，“至宁元年七月，以河东陕西诸路旱，遣
工部尚书高朵剌祈雨于岳渎。至是雨足，时斗米有
至钱万二千者。”

### 宣宗贞祐三年旱

按《金史宣宗本纪》：贞祐三年三月戊寅，谕尚书省，“岁
旱，议弛诸处碾硙，以其水溉民田。己卯雨自去冬不
雨雪，至是始雨”　按《五行志》：三年四月，“自去冬不雨。
至于是月。”

贞祐四年，旱。

按《金史宣宗本纪》。四年六月癸卯。诏有司祈雨。壬子。
以旱。诏参知政事李革决京师冤狱。　按《五行志》。四
年秋七月旱。

### 兴定二年旱

按《金史宣宗本纪》：兴定二年六月“丁巳，上以久旱谕
宰臣治京狱冤囚。癸亥，遣高汝砺徒单思忠祷雨。七
月甲戌，以旱灾诏中外。己卯，遣官望祀岳镇海渎于
北郊，享太庙，祭太社、太稷，祭九宫贵神于东郊，以祷
雨。遣太子太保阿不罕德刚、礼部尚书杨云翼分道
审理冤狱。”　按《五行志》：二年六月，旱。

兴定三年夏，旱。

按《金史宣宗本纪》。不载。　按《五行志》云云。

兴定四年，旱。

按《金史宣宗本纪》：“四年六月，京畿不雨，敕有司阅狱，
杂犯死罪以下皆释之。己卯，祈雨，十二月甲戌，祈雪。”
兴定五年，旱。

按《金史宣宗本纪》：五年二月癸酉，以旱灾曲赦河南
路。癸未，以旱灾诏中外。三月丙戌，上御仁安殿祈雨，
仍望祭于北郊。省试经义进士，考官于常额外多放
乔松等十馀人，有司奏请驳放，上己允。寻复遣谕松
等曰：“汝等中选而复黜，不能无动于心。方今久旱，恐
伤和气，今特恩放汝矣。”丙午，以旱，筑坛祀雷雨师。壬
子，雨。

### 元光元年旱

按《金史宣宗本纪》：“元光元年八月壬寅，祈雨。”

按：《五行志》：“元光元年四月，京畿旱。”

### 哀宗正大二年旱

按《金史哀宗本纪》：“正大二年四月，以京畿旱，遣使虑
囚。五月丁丑，以旱甚责己，避正殿，减常膳，赦罪。”　按
《五行志》：正大二年四月旱。

正大三年，旱。

按《金史哀宗本纪》：“三年三月，陜西旱。四月，以旱遣官
祷于济渎。癸卯，祈于大庙，禁伞扇。己酉，遣使虑囚。五
月己未，大雨。乙丑，大雨。”

正大五年，旱。

按《金史哀宗本纪》。五年六月壬戌。以旱。赦杂犯死罪
以下。八月以旱。遣使祷于上清宫。九月庚寅。雨足。始
种麦　按《五行志》。五年京畿旱。

### 天兴二年旱

按《金史哀宗本纪》，不载　按《五行志》：“天兴二年六月，
上迁蔡，自发归德，连日暴雨，平地水数尺，军漂没。及
蔡始晴，复大旱数月。